एक्स्ट्राटेक ओभलको उद्घाटनमा पारस उत्रने
नेपाली राष्ट्रिय क्रिकेट टोलीका पूर्वकप्तान पारस खड्काले साढे दुई वर्षअघि संन्यासको घोषणा गर्दा धेरैलाई आश्चर्यमा पारेका थिए । ब्याट र बल उत्कृष्ट लयमै रहँदा पनि संन्यास लिएकामा उनीप्रति धेरैले दुखेसो पोखेका थिए ।
काठमाडौँ — नेपाली राष्ट्रिय क्रिकेट टोलीका पूर्वकप्तान पारस खड्काले साढे दुई वर्षअघि संन्यासको घोषणा गर्दा धेरैलाई आश्चर्यमा पारेका थिए । ब्याट र बल उत्कृष्ट लयमै रहँदा पनि संन्यास लिएकामा उनीप्रति धेरैले दुखेसो पोखेका थिए ।पत्रकार सम्मेलनमा बोल्दै एक्स्ट्राटेकका ब्रान्ड एम्बेसडर शक्ति गौचनसहित । तस्बिर : हेमन्त श्रेष्ठ/कान्तिपुरत्यसयता उनी घरेलु मैदानमा उत्रिएका थिएनन् । अहिले त झन् उनी नेपाल क्रिकेट संघ (क्यान) कै सचिव भइसकेका छन् । गत वर्ष उनले कतारमा मास्टर्स कप खेलेका थिए । अब पारसले घरेलु मैदानमा खेल्ने भएका छन् । रूपन्देहीमा निजी क्षेत्रबाट निर्माण भएको एक्स्ट्राटेक ओभल क्रिकेट मैदानको उद्घाटनमा उनी फागुन १४ गते मैदान उत्रनेछन् । पारसले एकदिने टी–१० प्रतियोगितामा विश्वकप २०१४ खेलेको टिमबाट प्रतिनिधित्व गर्नेछन् । पारसको कप्तानीमा नेपालले २०१४ मा ट्वान्टी–२० विश्वकप खेलेको थियो । एक्स्ट्राटेक ओभल मैदानको उद्घाटनमा विश्वकप खेलेको नेपाली टोलीका खेलाडीहरू खेल्ने आयोजक एक्स्ट्राटेक प्रालिले शुक्रबार पत्रकार सम्मेलनमार्फत जनाएको छ ।‘मैले संन्यास लिएपछि धेरैले अब कहिले खेल्नुहुन्छ भनेर सोध्नुभएको थियो, अब एक्स्ट्राटेक ओभल मैदानको उद्घाटनमा गएर खेल्नेछु,’ पारसले भने, ‘यो इभेन्ट्स पूर्वखेलाडीहरूको सम्मेलन जस्तो हुने आशा लिएको छु । मैले पनि यो मैदानको निर्माण कार्य हेरेर आएको थिएँ, अब नेपाली क्रिकेटले अर्को मैदान पाउनेछ ।’नेपाल विश्वकप २०१४ टिमसहित लिजेन्ड्स १९९६, रेस्ट अफ नेपाल र रूपन्देही लिजेन्ड्सले प्रतियोगितामा प्रतिस्पर्धा गर्नेछन् । नेपालले सन् १९९६ मा पहिलो पटक अन्तर्राष्ट्रिय क्रिकेट खेल्दाका खेलाडी लिजेन्ड्स १९९६ टिमबाट खेल्नेछन् । रेस्ट अफ नेपालमा राष्ट्रिय टोलीबाट खेलिसकेका अरू खेलाडी हुनेछन् । रूपन्देही जिल्ला क्रिकेट संघ र लुम्बिनी प्रदेश क्रिकेट संघको समन्वयमा हुने प्रतियोगितामा दुई सेमिफाइनल र एक फाइनल हुनेछ । ‘रूपन्देहीको क्रिकेट धेरै अर्थले नेपालमा पहिलो हो, नेपालले १९९६ मा पहिलो पटक अन्तर्राष्ट्रिय क्रिकेट खेल्दा सबैभन्दा बढी रूपन्देहीका ४ खेलाडी थिए, २०१४ को विश्वकप खेल्दा पनि रूपन्देहीको सबैभन्दा बढी ५ खेलाडी थिए,’ लुम्बिनी प्रदेश क्रिकेट संघका अध्यक्ष एवं पूर्वखेलाडी सञ्जय गुरुङले भने, ‘नेपालमा निजी क्षेत्रबाट निर्माणाधीन पहिलो क्रिकेट रंगशाला पनि रूपन्देहीमा बनेर अब उद्घाटन नै हुन लागिसकेको छ । यो क्रिकेट मैदानको निर्माणले नेपाली क्रिकेट विकासमा ठूलो भूमिका खेल्ने विश्वास छ ।’रूपन्देहीको सिद्धार्थनगर रंगशालामा हालै प्रधानमन्त्री कप क्रिकेट प्रतियोगिता गरिएको थियो । रूपन्देही जिल्ला क्रिकेट संघका सचिव रहेका गुरुङले एक्स्ट्राटेक ओभल मैदानको निर्माण सम्पन्न भएपछि रूपन्देही अन्तर्राष्ट्रिय क्रिकेट आयोजना गर्न तयार रहेको सुनाए । अस्ट्रेलियामा आईटी कम्पनी सञ्चालन गरिरहेका विनोद कुँवर र उनकी श्रीमती सुदीक्षा गौतमले तिलोत्तमा नगरपालिकास्थित दरखसवामा साढे ५ विघा जग्गामा यो मैदान निर्माण गरेका हुन् । मैदानलाई सम्याएपछि जेठ अन्तिममा शिलान्यास गरिएको एक्स्ट्राटेक ओभल मैदान ९ महिनापछि खेल्न योग्य भएकामा पूर्वराष्ट्रिय खेलाडी शक्ति गौचन जादु नै भएको मान्छन् । उनी यस मैदानका ब्रान्ड एम्बासडर हुन् । क्यानका महाप्रबन्धक उत्सव ढुंगानाले निजी क्षेत्रको लगानीमा बनेको मैदानले नेपाली क्रिकेटमा ‘बेन्चमार्क’ सेट गरेको बताए ।